
שלום רב,


הנדון: פנייתך בנושא סעיף 19 לחוק השתלת איברים, תשס"ח-2008


במענה לפנייתך, הריני להשיבך את הדברים הבאים:

1. כלל, מטרת הצעת חוק השתלת איברים, תשס"ח-2008 (להלן ייקרא – "החוק") בכללותה הינה לאסור על סחר אברים, לרבות נתינה או קבלה של תמורה בגין אבר שניטל מן המת, ולקבוע כי ככלל מתן או קבלה של תמורה כאמור עולה כדי עבירה פלילית.
2. לצד עמדה זאת, סבר משרד הבריאות כי מתן או קבלה של סוגי תמורה מסוימים אינם עולים כדי פעולה, שיש לאסור או להטביע עליה קלון פלילי. חלק מן היוזמות האפשריות בתחום זה, לא רק שאינן מתנגשות עם התפיסה המוסרית שבבסיס איסור הסחר, אלא מסייעות לקידום המטרה החשובה של עידוד תרומות מן המת. משרד הבריאות, אינו קבע "רשימה סגורה" של סוגי התמורות והכוונה בעיקר לתמורות ותגמולים שיש בהם ביטוי להכרת תודה לקרובים, על הסכמתם, ושאין בהם תמריץ ממשי עצמאי לקבלת ההסכמה. 
3. בבסיס הדרישה כי לא תינתן תמורה ע"י מוסדות מדינה או מוסדות מתוקצבים – נמצאת הגישה, לפיה אין מקום למעורבות כספי מדינה, ממש כפי שאין מעורבות כזאת בכל מדינה נאורה המוכרת לנו. הדברים מקבלים משנה תוקף, לנוכח מעורבות המדינה בתהליך השגת הסכמתם של הקרובים, וההקצאה של האברים: לא יהיה זה ראוי כי אותו גוף שעוסק בתהליך השגת האבר והקצאתו יהיה מעורב בהצעה או מתן של תמורה לקרובים, אם במישרין ואם בעקיפין. כריכה זאת, בין תפקיד המדינה בהליך לבין מתן תמורה מטעמה, יש בה מראית עין בעייתית מאד, של סחר אברים ממוסד, הרחוקה מאד מן הכוונה שבבסיס החוק בכלל, והסעיף הנזכר בפרט. העובדה, כי המדינה אינה אוסרת, ואף מוכנה להתיר במצבים מסוימים, מתן תמורה על ידי גופים פרטיים שאינם קשורים לתהליך קבלת הסכתם של הקרובים והקצאת האברים- אין פירושה כי על המדינה למלא תפקיד פעיל במתן תמורה לתורמים.
4. הכרה בתאגיד לפי סעיף 29 הינה אינדיבידואלית וניתנת פרטנית לגוף הפונה, בין היתר, ביחס לסוגי התמורה אותם הציג בפנייתו לקבלת ההכרה. כאמור, לא ניתן לקבוע רשימה סגורה. מכל מקום, על התאגיד לעמוד בדרישות סעיף 29(ג) לחוק - התאגיד איננו תאגיד שהוקם בחוק ואיננו גוף מתוקצב כהגדרתו בסעיף 21 לחוק יסודות התקציב וכן על התאגיד לקבל אישור מהמשרד לתכנית מפורטת בנוגע להטבות והתגמולים שבכוונתו לתת בעבור תרומת האבר/ים וזאת על מנת שהתגמול יעמוד ברוח ועקרונות החוק כפי שפורטו לעיל. 

5. התאגיד היחיד שהוכר על ידי משרד הבריאות בהתאם לסעיף 29 לחוק הוא "אגודת אדי". 

6. מלבד "אגודת אדי", נערכה למשרד הבריאות רק פניה נוספת אחת נוספת בהתאם לסעיף 29 לחוק. יחד עם זאת, הפנייה הייתה ראשונית וחלקית והפונה לא השלים עד היום את כל הפרטים שהתבקשו להשלמה. 

7. אלו התנאים שנקבעו לאגודת "אדי" בהתאם לסעיף 29 לחוק:

1. התאגיד לא יפעל למטרות רווח.
2. התאגיד יחזיק תעודה בתוקף על ניהול תקין מאת רשם העמותות.
3. התאגיד יחזיק באישור מאת רשות המיסים לעניין תרומות.
4. חברי התאגיד לא יורשעו בעבירות פליליות מסוג עוון או פשע.
5. התאגיד לא יעסוק בתיווך /או הבאה ו/או הוצאה של איברים במישרין ו/או בעקיפין.
6. התאגיד לא יהיה רשאי ליתן תמורה כלשהיא בעד תרומת איברים מן החי.
7. התאגיד לא יהיה רשאי ליצור קשר עם קרוביו של נפטר לצורך מתן תמורה אלא רק לאחר חמישה ימים לפחות מיום הפטירה.
8. סיוע למטרות הנצחה - התאגיד יהיה רשאי ליתן עזרה למשפחות תורמי האיברים למטרות הנצחת הנפטר עד לסך של 50,000 ₪. הדברים יעשו רק בדרך שתבטיח כי הכסף יועבר למטרות הנצחה וזאת באמצעות הצגת קבלות על הוצאה בפועל.
9. התאגיד יהיה רשאי להתקשר בהסכמים עם רשתות שיווק וחברות מסחריות למתן הנחות במוצרים, לחותמים על כרטיס אדי או לשאירי התורמים (עמותת אדי לא תשתתף במימון ההטבה). יחד עם זאת, כל הסדרה ספציפית כאמור תובא לאישור מראש על ידי משרד הבריאות. 
10. התאגיד יהיה רשאי להתקשר בהסדרים עם חברות ביטוח, למתן תגמולי ביטוח לשאירי נפטר    שתרם מאבריו או להטבות לחותמים על כרטיס אדי (עמותת אדי לא  תשתתף במימון ההטבה).    
11. אדי יהיה רשאי להתקשר בהסדרים למתן סיוע משפטי או אחר על ידי בעלי מקצוע חינם למשפחות תורמים  לפי רשימת מתנדבים  שתרוכז על ידי עמותת אדי (עמותת אדי לא תשתתף במימון ההטבה).


8. לגבי המקרה שאוזכר בדיון בוועדת העבודה, הרווחה והבריאות מיום 9.12.2014  לגבי מתן 50,000 ₪ להנצחה – היה מדובר באירוע חד-פעמי ונקודתי שבו הועלתה על ידי אד"י ההצעה לתת 50,000 ₪ בעבור הנצחה. בכל הנוגע לסוגיה זו עמדת משרד הבריאות הינה היא כי סיוע למטרת הנצחה יעשה רק בדרך שתבטיח כי הכסף יועבר למטרות הנצחה וזאת באמצעות הצגת קבלות על הוצאות בפועל. לגישת המשרד, אין מקום לאפשר העברת סכום כספי למשפחה רק על בסיס הבטחה שהם ישתמשו בו למטרות הנצחה.



בכבוד רב,


ענת אילוז, עו"ד
הממונה על העמדת מידע לציבור 

